Kimjelčka

Kimjelčka (Carum carvi) je družina ze swójby wokołkowych rostlinow (Apiaceae). Druhe serbske mjena su kimjelca, kumjelca a korwejda.

 Wopis 
Kimjelčka je dwulětna rostlina, kotraž docpěje wysokosć wot 30 hač 80 cm.

Stołpik je rozrosćenje rozhałuzowany a hranity. 

 Łopjena 
Łopjena su jednory hač dwójce pjerite ze šwižnymi pjeritymi łopješkami, kotrež docpěja šěrokosć wot 1 mm. Delnje bóčne pjera łopjena křiž wutworja. 

 Kćenja 
Kćěje wot meje hač julija, ale často kćěje druhi raz wot awgusta hač septembra. Wokołki wobsteja z 8 hač 16 rozdźělnje dołho stołpikatych wokołkikow. Krónowe łopješka su wutrobojte, běłe abo róžojte a docpěja šěrokosć wot 2 hač 3 mm. Kćenja docpěja wulkosć wot 3 mm. Wokołki zwjetša nimaja přikrywne łopješka a su wósompruhojte hač šěsnaćepruhojte. 

 Płody 
Hižo njezrałe płody rozrybowane sylnje a aromatisce wonja. Rozpačny płód wobsteji ze zhibnjenych rjepikatych dźělnych płodow, je jejkojty a docpěje dołhosć wot 3 hač 4 mm. 

 Stejnišćo 
Rosće na tučnych łukach, tučnych pastwach wosebite w horinach a pućnych kromach. Ma radšo hlinjane a běłohlinowe pódy.

 Rozšěrjenje 
Rostlina je w nimale cyłej Europje rozšěrjena.

 Wužiće 
Płody polěpša jako korjenina znjesliwosć wot kała a chlěba.

 Nóžki 

 Žórła 
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 86  
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 160 

Kategorija:Wokołkowe rostliny